Borec, Tomáš, minister spravodlivosti SR (2014-09-10):
Ďakujem pekne za slovo, pani predsedajúca. Dovoľte, aby som predložil na rokovanie Národnej rady Slovenskej republiky v prvom čítaní vládny návrh zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Návrh zákona bol pôvodne vypracovaný ako iniciatívny materiál, ktorého účelom bolo riešiť niektoré praktické otázky fungovania a financovania Justičnej akadémie Slovenskej republiky, pričom v tomto znení a rozsahu bol predkladaný do pripomienkového konania. Dňa 7. mája tohto roku (t. j. v čase pripomienkového konania) Ústavný súd Slovenskej republiky na neverejnom zasadnutí rozhodol vo veci súladu zákona č. 33/2011, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov v znení zákona č. 110/2011 Z. z. s Ústavou Slovenskej republiky (čo bol nález č. 216/2014), ako aj vo veci súladu zákona č. 220/2011 Z. z., ktorým sa mení a dopĺňa zákon č. 153/2001 o prokuratúre v znení neskorších predpisov a ktorým sa menia a dopĺňajú niektoré zákony s Ústavou Slovenskej republiky. Oba citované nálezy boli vyhlásené v Zbierke zákonov Slovenskej republiky dňa 1. augusta 2014. Účinky, ktoré tieto nálezy vyvolávajú vo vzťahu k platnej právnej úprave, sú tak zásadného charakteru, že je nevyhnuté, aby vláda Slovenskej republiky spolu s Národnou radou Slovenskej republiky urýchlene pristúpila k legislatívnemu riešeniu vzniknutej situácie, čiže čas napadnutých ustanovení stratila účinnosť, čo výrazným spôsobom ovplyvňuje riadny chod ako súdov, tak aj prokuratúry. Z uvedeného dôvodu predkladateľ v spolupráci s Generálnou prokuratúrou Slovenskej republiky zakomponoval do návrhu zákona aj novelizácie zákonov, ktoré sú dotknuté nálezmi Ústavného súdu, v snahe docieliť stav, keď je zabezpečené riadne fungovanie súdov a prokuratúry. Dopad citovaných nálezov, dopady sú bližšie popísané v ďalšom texte dôvodovej správy. Legislatívno-technické riešenie týchto dopadov vyžaduje vykonanie novelizácie zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a taktiež zákona č. 154/2011 Z. z. o prokurátoroch a právnych čakateľoch prokuratúry v znení neskorších predpisov. Návrh zákona bol súčasne rozšírený aj o právnu úpravu, ktorej cieľom je v súlade s Programovým vyhlásením vlády Slovenskej republiky obnovenie inštitútu justičného čakateľa, ktorý bol zrušený od 1. mája 2011, a právneho čakateľa prokuratúry, ktorý bol zrušený od 1. augusta 2014. Tomuto účelu je podriadené najmä novelizácia zákona č. 385/2000 Z. z. o sudoch a prísediacich a o zmene a doplnení niektorých zákonov a v znení neskorších predpisov – justiční čakatelia a zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov – právni čakatelia prokuratúry. Okrem vykonania zmien v týchto kľúčových zákonoch je potrebné pre obnovenie inštitútu čakateľov vykonať novelizácie zákona č. 584/2003 Z. z. o Justičnej akadémii a o zmene a doplnení niektorých zákonov v znení neskorších predpisov, ktoré sa týkajú vzdelávania a vykonania justičnej skúšky, čo je zákon č. 330/2007 Z. z. o registre trestov a o zmene a doplnení niektorých zákonov v znení neskorších predpisov, ktorý hovorí o odpisoch z registra trestov, a napokon zákona č. 400/2009 Z. z. o štátnej službe a o zmene a doplnení niektorých ďalších zákonov, ktoré sú, vyžadujú subsidiárne použitie zákona o štátnej službe. Tieto novelizácie sú spoločné ako pre justičných čakateľov, tak aj pre právnych čakateľov prokuratúry. Osobitne sa navrhuje zohľadniť existenciu justičných čakateľov aj v zákone č. 757/2004 Z. z. o súdoch a o zmene a doplnení niektorých zákonov v znení neskorších predpisov. Návrh zákona ďalej zachová pôvodný zámer vo vzťahu k Justičnej akadémii, kde účelom návrhu zákona je vykonanie niektorých čiastkových, ale pre chod Justičnej akadémie významných zmien, a to najmä v čase konsolidácie verejných financií. Navrhuje sa rozšírenie cieľových skupín vzdelávania doplnkovo aj o niektoré právnické a iné profesie, nad ktorými Ministerstvo spravodlivosti Slovenskej republiky vykonáva dohľad. Návrh zákona ďalej precizuje úpravu cieľovej skupiny vzdelávania a vytváranie databáz súdnych prípadov, čím sa uvádza do súladu s tzv. sudcovskými zákonmi. Taktiež sa precizuje úprava vykonania opravnej odbornej justičnej skúšky a vypúšťa sa doterajšie zákonné obmedzenie výkonu funkcie riaditeľa a členov Justičnej akadémie, najmä najviac po dve za sebou nasledujúce funkčné obdobia. Tento návrh zákona nebude mať vplyv na rozpočet verejnej správy ani na podnikateľské prostredie, nebude mať vplyv na sociálnu situáciu ani vplyvy na životné prostredie, ale bude mať vplyv na informatizáciu spoločnosti. Návrh zákona bod predmetom riadneho pripomienkového konania tak, ako bol v pôvodnom znení v čl. I. Bol prerokovaný Legislatívnou radou vlády Slovenskej republiky a dňa 20. augusta tohto roku ho prerokovala a schválila vláda Slovenskej republiky. Toľko úvodom, ďakujem pekne, skončil som.